**TISZTELT JELENLÉVŐK, TISZTELT POLGÁRMESTER ÚR, TISZTELT CSALÁDTAGOK, RÉGI BARÁTOK ÉS IFJÚ MEGEMLÉKEZŐK!**

Kérem, engedjék meg, hogy beszédemet rögtön egy idézettel kezdjem! A híres magyar festő, Csontváry Kosztka Tivadar a következőképpen fogalmazta meg az alkotás misztériumát; „Akinek megadatott a képesség az alkotásra, annak megadatott a képesség a hallhatatlanságra.” És valóban, a nagy művészek élete sokszor küzdelmes és viszontagságokkal teli, de a legnagyobbaknak megadatik az az elégtétel, hogy haláluk után műveiken keresztül éljenek tovább. Bozay Attila zeneszerző 17 évvel ezelőtt ugyan hirtelen eltávozott közülünk, de a koncerttermekben fel-felcsendülő műveiben Ő is tovább él, és itt van velünk.

Élete, munkássága valamennyiünk számára példa értékű; ezért is érdemes felidéznünk életútjának legfontosabb pillanatait.

1939-ben született, itt Balatonfűzfőn. Ez az évszám - mindenfajta további információ nélkül is- sok mindent sugall. Nemcsak azt, hogy kisgyermekként kellett átélnie a II. Világháború drámai eseményeit, hanem azt is, hogy fiatalsága és művészi kibontakozása éppen az 50-60-as évek nehéz történelmi időszakára esett. Ez az a korszak, mely sok-sok ember életét nyomorította meg, sok-sok ember karrierjét, szakmai kibontakozását fojtotta el. Bozay Attila azonban a ritka, szerencsés kivételek közé tartozott. Korán megmutatkozó különleges tehetségének köszönhetően itthon is hamar elismert tagja lett a művésztársadalomnak, s nem sokkal zeneakadémiai tanulmányainak elvégezése után elkezdődhetett nemzetközi sikersorozata is. Ez utóbbit nagyban segítette, hogy 1967-ben egy UNESCO-ösztöndíjnak köszönhetően Franciaországba utazhatott. A Párizsban töltött fél év, az ott hallott sok új zenemű, és a híres tanár-professzor, Andre Jolivet előadásai egész életére meghatározó élményekké váltak. Erről az időszakról így nyilatkozott maga a szerző;

„Addig a XX. századból csak a magyar zenét ismertem eléggé… Párizsban kitűnt: létezik más is. Zavarba jöttem az ottani modern koncertektől, ömlött rám Boulez, Lutoslavsky, Berio, Stockhausen, Xenakis, sőt a kései Stravinsky zenéje is.”

Nem csoda, hogy hazatérve a fiatal zeneszerző még a korábbiaknál is erőteljesebben az experimentális, más szóval kísérletező irányultságú szerzőkhöz csatlakozott. Kísérletezett új formai struktúrákkal és technikákkal, kísérletezett új hangsorokkal és hangrendszerekkel. Folyamatos hazai és külföldi sikereinek is köszönhető, hogy 1979-ben a Zeneakadémia zeneszerzés tanszakának tanárává választották. Ettől kezdve közel húsz éven át- nemcsak szerzőként, hanem tanárként is maradandót alkothatott.

Később az 1990 környékén bekövetkezett rendszerváltás arra ösztönözte Bozay Attilát, hogy maga is részt vállaljon a hazai zenei élet különböző szervezeteinek működésében. Évekig volt a Nemzeti Filharmónia igazgatója, aktívan tevékenykedett a Magyar Zeneművészeti Társaságban, egy ideig pedig a frissen alakult Magyar Zeneszerzők Egyesületének első elnöke volt. 1992-ben kiváló művésztársakkal, / többek között Makovecz Imrével, Páskándi Gézával, Gyurkovics Tiborral/ megalapították a Magyar Művészeti Akadémiát.

A zenetörténet nagyon sok szerzőről tartja számon, hogy milyen rövid élet adatott meg nekik rendkívüli életműveik megalkotásához. Mendelssohn 38, Mozart 35, Schubert mindössze 31 évet élt. Sajnos Bozay Attilát is bizonyos szempontból ide kell sorolnunk, hiszen súlyos betegsége már az ötvenes éveiben járó zeneszerzőt is sokszor hátráltatta műveinek írásában, majd második nagy operájának, Az öt utolsó színnek komponálása idején egy újabb infarktus tragikus hirtelenséggel elszólította közülünk. S bár lehet, hogy közhelyszerű a gondolat, mégis elmerenghetünk rajta, hogy még hány nagyszerű művel ajándékozhatott volna meg minket, ha élete nem hatvanévesen, hanem akár több évtizeddel később ér véget!

S ha már a műveknél tartunk, kérem, engedjék meg, hogy ezekről is ejtsünk néhány szót! A komponista hajlam nagyon korán kiütközik a fiatal Bozay Attilánál; szinte még gyermekként különböző szóló és kamaraműveket komponál. Később, a békéstarhosi zenei gimnáziumban és a budapesti Bartók szakiskolában már rangos zeneszerző tanárok /Pongrácz Zoltán, Szelényi István/ segítik alkotómunkáját. Zeneakadémiai tanulmányait először Szervánszky Endrénél, majd a legendás tanárnál, Farkas Ferencnél végzi. Ekkor írja többek között az Op. 1-es számot viselő Hegedű duókat és a Dialoghi című kamaraműveit. Később mind gyakrabban találkozhatunk zenekari művekkel is. Példa erre a Pezzo concertato sorozata és a Pezzo sinfonico három műve, melyből a No.1-es az akkori hazai hangversenyélet világklasszis karmestere, Ferencsik János felkérésére készül. Alkotói nyitottsága vezeti ahhoz a felismeréshez is, hogy a komolyzene világába korábban nem, vagy csak elvétve alkalmazott népi hangszereket vonjon be. Így szerepel egyre hangsúlyosabban műveiben a furulya és a citera. E hangszereket nemcsak integrálja a modern zenekari hangzásba, de ő maga is képzett hangszeressé-előadóvá válik. Választott hangszereinek szólistájaként a világ számos országában koncertezik, lemezfelvételeket készít. Ugyanakkor ebben az időszakban kezdi kialakítani saját tíz hangból álló hangrendszerét is, melyet dekatóniának nevez el. Ez a rendszer egészen haláláig bázisa lesz műveinek, és alapvetően meghatározza kompozícióinak hangzásvilágát.

Mintegy két évtizednyi, sikerekkel teli időszak után az 1980-as évek érdekes változásokat hoznak zenéjének stílusában. Mivel a művészet mindig is érzékeny lenyomata volt az adott kornak, a 80-as évek Magyarországának kissé oldódó légkörében kicsit másként kezdenek gondolkodni és alkotni maguk a művészek is. A zeneszerzők közül jó néhányan mintha elteltek volna a korábbi évtizedek avantgárd törekvéseivel, az állandó megújulás-kényszerrel, és egy egyszerűbb, a gyökerekbe sokkal inkább kapaszkodó hangvételt kezdenek keresni. Bozay Attila ebben az időszakban éppen addigi életének legnagyobb zeneművét alkotja; a Csongor és Tündét. A Vörösmarty Mihály műve alapján írott nagyoperát 1985-ben mutatja be a Magyar Állami Operaház társulata. Bár a mű nagy sikert arat mind a közönség, mind a szakma köreiben, a korabeli kritikák is konstatálják a szerző stílusának izgalmas változásait. Minderről – rendkívül szellemesen és képszerűen – a következőképpen nyilatkozott maga a szerző; „Régen azt képzelték, a Föld korong alakú, s így a szélére ülve az ember semmibe lógathatja a lábát. Fenséges érzés volt elmenni eddig a pontig, de láttam, nincs tovább út. Nem maradt más, mint szembenézni a zenetörténettel.” Ugyanakkor Bozay Attila tehetségét-tudását mi sem mutatja jobban, hogy korábban kialakított eszköztárát, sajátos nyelvezetét milyen szervesen tudta továbbvinni ebbe a kissé klasszicizáló, tradicionálisabb kompozíciós stílusba.

Mielőtt rátérnék rövid megemlékezésem utolsó momentumára, a másik nagy operára, ejtsünk még néhány szót e kiváló zeneszerző pedagógiai munkájáról is. Azt hiszem, mindannyian sokat gondoltunk már arra, hogy mennyi mindent köszönhetünk iskoláséveink kiemelkedő tanárainak. S valóban, a tanárok munkáját mi sem jellemzi jobban, mint maga a tanítvány. Bozay Attila tanári felkészültségét és kvalitását is pontosan mutatja ma már széles körben elismert és sokszorosan díjazott növendékeinek hosszú sora. Fekete Gyula, Olsvay Endre, Tallér Zsófia… hogy csak néhány nevet említsünk. Vajon mi volt a titka, hogyan tanított a Mester? Olsvay Endre, egyik legkiválóbb tanítványa így emlékszik vissza; „Csak a legszükségesebb módosításokat javasolta, de azok általában döntő mozzanatnak bizonyultak. A hibákra jó diagnosztaként világított rá, majd a terapeuta szerepet is magára vállalva nem egyszer saját maga gyürkőzött neki a javításnak. Nagyon fontos vonása volt tanári ténykedésének a széleskörű jártasság elsajátíttatása hallgatóival; így a számára nem igazán kedvelt, de objektíven fontosnak ítélt művekkel is megismertetett bennünket. Személyes hitele, embersége, humora, kedves gesztusai kiegészítették az alkotásai, látóköre révén eleve tisztelt tanár portréját.”

Én magam ugyan sajnálatos módon nem voltam közvetlenül a növendéke, de a közös év végi vizsgák utáni értékelések alkalmával sokszor tapasztalhattam lényegre törő szakmai hozzászólásait, építő bírálatait. Támogatása ugyanakkor nem ért véget tanulmányaim elvégzésekor, fiatal pályakezdőként is Tőle kaptam a legtöbb bíztatást és gyakorlati segítséget. Idővel kollegiális viszonyba kerültünk, s szerénységét, emberségét mi sem bizonyítja jobban, hogy nemcsak az én frissen bemutatott darabjaimat kísérte nagy figyelemmel, hanem a saját új, vagy éppen készülő műveit is szívesen játszotta el nekem. Így ismerkedhettem meg annak az utolsó nagy műnek részleteivel, amely – a Csongor és Tünde mellett- egész életművének másik nagy sarokpontjává vált. Egyik utolsó látogatásom során zongorázta el nekem új operája legjellemzőbb pillanatait, s akkor még nem sejtettem, hogy Tanár úr váratlan korai halála miatt ezt a művet – két másik fiatal kollégámmal együtt – nekem kell majd befejeznem.

Az öt utolsó szín. Ez a Mester utolsó operája, mely három felvonásba tömöríti Madách: Az ember tragédiája c. művének öt utolsó fejezetét. Óhatatlanul is egyfajta összegzés ez a mű, mintha szerzője érezte volna, hogy eljött a számvetés ideje. Benne van minden, ami a múlt és a jelen, de benne van a jövő is az összes kérdéssel és kétellyel. Csehy Zoltán, a kiváló szlovákiai magyar költő és zeneesztéta a következőképpen ír zenedrámáiról; „Operáinak szépsége a zenei fantáziavilág és teremtőerő absztrakt szépségeiben rejlik. Művei beavatási operák: a Csongor és Tünde a szerelem, Az öt utolsó szín a halál misztériumába vezet el. Hangszerelése színekben gazdag, ha kell, kellően intim, mindig míves és alapvetően fordulatos.”

Az öt utolsó szín a 2000-re meghirdetett Millenniumi Operapályázat győztes műve lett. Az eredményhirdetést, a zsűri elismerését a szerző sajnos már nem érte meg. Talán nem is nagy baj, hiszen alkotója pontosan tisztában volt művének súlyával, művészi erejével. „Akinek megadatott a képesség az alkotásra, annak megadatott a képesség a hallhatatlanságra.”

Köszönöm megtisztelő figyelmüket, s mivel egy zeneszerzőről minden szónál többet mond el zenéje, így megemlékezésünk zárása képen hallgassuk meg együtt Az öt utolsó szín I. felvonásának záró jelenetét!